# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Cyhoeddi Cynllun Gweithredu Cymraeg 2050 ar gyfer 2024-25** |
| **DYDDIAD** | **13 Mawrth 2024** |
| **GAN** | **Jeremy Miles AS, Gweinidog y Gymraeg ac Addysg** |

Heddiw, rwy’n cyhoeddi [***Cynllun Gweithredu Cymraeg 2050* *ar gyfer 2024-25***](https://www.llyw.cymru/cymraeg-2050-cynllun-gweithredu-strategaeth-y-gymraeg-2024-i-2025). Mae’r ddogfen hon yn disgrifio sut y byddwn yn parhau i weithredu amcanion strategaeth *Cymraeg 2050: Miliwn o siaradwyr* yn ystod blwyddyn ariannol 2024-25.

Mae’r *Cynllun Gweithredu* yn adlewyrchu’r camau sydd wedi’u cynnwys yn *Rhaglen Waith 2021-2026 Cymraeg 2050*, yn ogystal â’n Rhaglen Lywodraethu a’r Cytundeb Cydweithio â Phlaid Cymru. Mae’r Cynllun yn amlinellu’r camau y bydd y Llywodraeth yn eu cymryd yn ystod blwyddyn ariannol 2024-25 er mwyn gweithredu’r ddau brif darged a ganlyn:

* Nifer y siaradwyr Cymraeg i gyrraedd 1 miliwn erbyn 2050.
* Canran y boblogaeth sy’n siarad Cymraeg bob dydd, ac sy’n gallu siarad mwy nag ychydig eiriau o Gymraeg, i gynyddu o 10% (yn 2013-15) i 20% erbyn 2050.

Eleni, byddwn yn parhau i weithredu o dan dair thema ein strategaeth iaith sef:

* Cynyddu’r niferoedd sy’n gallu siarad Cymraeg.
* Cynyddu’r defnydd o’r Gymraeg.
* Creu amodau ffafriol – seilwaith a chyd-destun

Bydd ein gwaith yn digwydd ar draws amrywiol bortffolios Gweinidogol a chydag ystod eang o randdeiliaid ar hyd a lled Cymru a thu hwnt. Hyn oll er mwyn symud ymlaen ar ein taith tuag at filiwn o siaradwyr Cymraeg a dyblu’r nifer ohonom sy’n defnyddio’r Gymraeg bob dydd.